A BIZOTTSÁG HATÁROZATA
(2007. augusztus 27.)
a guazatin-triacetátnak a biocid termékek forgalomba hozataláról szóló 98/8/EK európai parlamenti és tanácsi irányelv I., IA. vagy IB. mellékletébe történő fel nem vételéről
(az értesítés a C(2007) 3979. számú dokumentummal történt)
(EGT-vonatkozású szöveg)
(2007/597/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai közösséget létrehozó szerződésre,
tekintettel a biocid termékek forgalomba hozataláról szóló, 1998. február 16-i 98/8/EK európai parlamenti és tanácsi irányelvre (1) és különösen annak 16. cikke (2) bekezdésének második albekezdésére,
mivel:
(1)
A biocid termékek forgalomba hozataláról szóló 98/8/EK európai parlamenti és tanácsi irányelv 16. cikkének (2) bekezdésében említett tízéves munkaprogram második szakaszáról, valamint az 1896/2000/EK rendelet módosításáról szóló, 2003. november 4-i 2032/2003/EK bizottsági rendelet (2) megállapítja azon hatóanyagok jegyzékét, amelyeket a 98/8/EK irányelv I., IA., illetőleg IB. mellékletébe való felvétel lehetősége szempontjából meg kell vizsgálni. A lista tartalmazza a guazatin-triacetátot.
(2)
A 2032/2003/EK rendelet értelmében, a 98/8/EK irányelv 11. cikkének (2) bekezdésével összhangban megtörtént a guazatin-triacetát értékelése a 98/8/EK irányelv V. melléklete szerinti 8. terméktípusban: faanyagvédő szerként történő felhasználás vonatkozásában.
(3)
Az Egyesült Királyságot jelölték referens tagállamnak, mely a Bizottságnak 2006. szeptember 22-én nyújtotta be az illetékes hatóság jelentését és a kapcsolódó ajánlást a 2032/2003/EK rendelet 10. cikkének (5) és (7) bekezdésével összhangban.
(4)
Az illetékes hatóság jelentését a tagállamok és a Bizottság felülvizsgálták. A 2032/2003/EK rendelet 11. cikkének (4) bekezdésével összhangban a vizsgálat eredményeit a Biocid Termékek Állandó Bizottsága 2007. március 16-i ülésén értékelő jelentésben foglalta össze.
(5)
A kezelt felületről történő kioldódásra, a guazatin Daphnia magna szaporodására gyakorolt hatásaira, valamint a vízülepítő rendszerekben és a talajban történő lebomlás sebességére vonatkozó adatok hiánya miatt a guazatin-triacetát nem vehető fel a 98/8/EK irányelv I., IA. vagy IB. mellékletébe 8. terméktípusként. Emellett az Egyesült Királyság illetékes hatósága környezetvédelmi kockázatfelmérést hajtott végre a lehető legrosszabb eset feltételezése mellett, mely a környezet szempontjából elfogadhatatlan kockázatokat tárt fel.
(6)
A guazatin-triacetátra vonatkozó vizsgálatok során nem merült fel olyan megoldatlan kérdés vagy aggály, amelyet az egészségügyi és környezeti kockázatok tudományos bizottságában (EKKTB) kellene tovább vizsgálni.
(7)
Az ebben a határozatban előírt intézkedések összhangban vannak a Biocid Termékek Állandó Bizottsága véleményével,
ELFOGADTA EZT A HATÁROZATOT:
1. cikk
A Bizottság nem veszi fel a guazatin-triacetátot (CAS-szám: 115044-19-4) 8. terméktípusként a 98/8/EK irányelv I., IA. vagy IB. mellékletébe.
2. cikk
A 2032/2003/EK rendelet 4. cikke (2) bekezdése harmadik albekezdésének alkalmazásában ezt a határozatot az Európai Unió Hivatalos Lapjában való kihirdetését követő naptól kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2007. augusztus 27-én.